Broj: 711-I-1637-M-135/23-02-23

Zagreb, 4. kolovoza 2023.

**JOSIP STOJIĆ**

član Uprave trgovačkog društva

Poduzetnički centar Proložac d.o.o.

**Predmet: mišljenje na zahtjev obveznika Josipa Stojića**

- daje se

Povjerenstvo za odlučivanje o sukobu interesa (u daljnjem tekstu: Povjerenstvo) dana 26. srpnja 2023. pod brojem 711-U-5594-M-135/23-01-25 zaprimilo je zahtjev za davanjem mišljenja koji je podnio obveznik Josip Stojić, član Uprave trgovačkog društva Poduzetnički centar Proložac d.o.o.

U podnesenom zahtjevu obveznik je zatražio davanje mišljenja može li kao direktor općinske tvrtke biti predsjednik udruge.

Uvidom u podatke sudskog registra Trgovačkog suda u Splitu Povjerenstvo je utvrdilo da je Općina Proložac jedini član trgovačkog društva Poduzetnički centa Proložac d.o.o. te da je Josip Stojić upisan kao član Uprave navedenog trgovačkog društva, slijedom čega je isti povodom obnašanja navedene dužnosti, a sukladno članku 3. stavku 1. točki 40. Zakona o sprječavanju sukoba interesa („Narodne novine“, broj 143/21., u daljnjem tekstu: ZSSI), dužan postupati sukladno odredbama toga Zakona.

Povodom navedenog zahtjeva obveznika, Povjerenstvo na temelju članka 32. stavka 1. podstavka 3. ZSSI-a na 18. sjednici održanoj 4. kolovoza 2023., obvezniku daje mišljenje, kako slijedi.

Člankom 8. stavcima 3. i 4. ZSSI-a propisano je da su u slučaju dvojbe predstavlja li neko ponašanje povredu odredaba navedenog Zakona, obveznici dužni zatražiti mišljenje Povjerenstva, koje je potom dužno najkasnije u roku od petnaest dana od dana primitka zahtjeva obveznika dati obrazloženo mišljenje.

Člankom 18. stavkom 5. ZSSI-a propisano je da obveznici smiju biti članovi upravnih i nadzornih tijela najviše dviju neprofitnih udruga i zaklada bez prava na naknadu ili primanje dara u toj ulozi, osim prava na naknadu putnih i drugih opravdanih troškova.

Člankom 16. stavkom 1. Zakona o udrugama („Narodne novine“ broj 74/14. 70/17., 98/19. i 151/22.) propisano da članovi upravljaju udrugom neposredno ili putem svojih izabranih predstavnika u tijelima udruge na način propisan statutom. Sukladno stavcima 3. i 4. istog članka Zakona o udrugama skupština udruge najviše je tijelo udruge, a statutom udruge, osim skupštine, mogu se utvrditi upravna (izvršna), nadzorna i druga tijela udruge.

Slijedom navedenog, sukladno članku 18. stavku 5. ZSSI-a obveznik Josip Stojić može obavljati funkciju predsjednika udruge ako je statutom predmetne udruge utvrđeno da je to upravno ili nadzorno tijelo udruge, pod uvjetom da već nije član upravnih i nadzornih tijela dviju neprofitnih udruga i zaklada, pri čemu za obavljanje funkcije predsjednika udruge nema pravo na naknadu ili primanje dara u toj ulozi, osim prava na naknadu putnih i drugih opravdanih troškova.

Člankom 2. ZSSI-a propisano je da u obnašanju javne dužnosti obveznici ne smiju svoj privatni interes stavljati ispred javnog interesa, a sukob interesa postoji kada su privatni interesi obveznika u suprotnosti s javnim interesom, a posebice kada privatni interes obveznika može utjecati na njegovu nepristranost u obavljanju javne dužnosti (potencijalni sukob interesa) odnosno kada je privatni interes obveznika utjecao ili se osnovano može smatrati da je utjecao na njegovu nepristranost u obavljanju javne dužnosti (stvarni sukob interesa).

Povodom obnašanja dužnosti člana Uprave trgovačkog društva Poduzetnički centar Proložac d.o.o., obveznik se može naći u okolnostima u kojima bi njegov privatni interes ili interes udruge s kojom je obveznik interesno povezan mogao utjecati na njegovu nepristranost u obnašanju javne dužnosti, primjerice povodom donošenja odluka o dodjeli sredstava predmetnoj udruzi. Ako takve okolnosti nastupe, Povjerenstvo ističe kako je obveznik u slučaju dvojbe predstavlja li neko ponašanje povredu odredaba ZSSI-a, dužan zatražiti mišljenje Povjerenstva sukladno članku 8. stavcima 3. i 4. ZSSI-a, te će Povjerenstvo ovisno o svim činjenicama i okolnostima konkretnog slučaja na zahtjev obveznika dati obrazloženo mišljenje.

PREDSJEDNICA POVJERENSTVA

Aleksandra Jozić-Ileković, dipl. iur.

Dostaviti:

1. Obveznik Josip Stojić, elektroničkom dostavom
2. Objava na internetskoj stranici Povjerenstva
3. Pismohrana